PREDKLADACIA  SPRÁVA
 
 
Predkladaný materiál obsahuje návrh na zmenu termínov bodov A.1., A.2., A.3. a B.1. uznesenia vlády Slovenskej republiky č. 515 zo dňa 11. augusta 2010 k návrhu zabezpečenia zvýšenia kvality vnútorných kontrolných systémov a vykonania mimoriadnych kontrol (auditov) na ministerstvách a ostatných ústredných orgánoch štátnej správy SR. 
Podľa bodu A.1. majú ministerstvá a ostatné ústredné orgány štátnej správy SR zabezpečiť vykonanie kontrol (auditov) zameraných na zmluvy uzavreté v období od 1. mája 2010 do 8. júla 2010 s dohodnutou čiastkou viac ako 500 000 Eur (20 000 Eur pre rozpočtové organizácie a príspevkové organizácie), ako aj na zmluvy pripravené na uzavretie najmä z hľadiska reálnej potreby, hospodárnosti a efektívnosti vynaložených finančných prostriedkov. Plnenie úlohy má byť zabezpečené pre ministerstvá a ostatné ústredné orgány do 15. novembra 2010 a do 1. marca 2011 (rozpočtové organizácie a príspevkové organizácie). Vzhľadom na skutočnosť, že rozpočtové a príspevkové organizácie sú napojené na rozpočet kapitol jednotlivých ústredných orgánov štátnej správy, je potrebné výsledky auditov a kontrol vykonaných na úrovni rozpočtových a príspevkových organizácií časovo zosúladiť s výkonom kontrol (auditov) príslušného ústredného orgánu štátnej správy. Plnenie úlohy za ministerstvá a ostatné ústredné orgány štátnej správy SR a za rozpočtové organizácie a príspevkové organizácie navrhujeme v termíne do 28. februára 2011. 
Podľa bodu A.2. majú ministerstvá a ostatné ústredné orgány štátnej správy SR zabezpečiť vykonanie kontrol (auditov) zameraných na dodržiavanie zákona č. 278/1993 Z. z. o správe majetku štátu v znení neskorších predpisov najmä z hľadiska zabezpečenia hospodárnosti pri prevode vlastníctva nehnuteľného majetku štátu v rámci príslušnej kapitoly za obdobie od 1. januára 2010 do 8. júla 2010. Rovnako ako v bode A.1. plnenie úlohy má byť zabezpečené pre ministerstvá do 15. novembra 2010 a do 1. marca 2011 (rozpočtové organizácie a príspevkové organizácie). Dôvod pre zmenu termínu na zabezpečenie vykonania kontrol (auditov)  pre ministerstvá a ostatné ústredné orgány štátnej správy SR, pre rozpočtové organizácie a príspevkové organizácie je totožný ako pri bode A.1. Plnenie úlohy za ministerstvá a ostatné ústredné orgány štátnej správy SR a za rozpočtové organizácie a príspevkové organizácie navrhujeme v termíne do 28. februára 2011. 

Podľa bodu A.3. majú ministerstvá a ostatné ústredné orgány štátnej správy SR zabezpečiť vykonanie kontrol (auditov) zameraných na dodržiavanie zákonnosti postupu a hospodárnosti pri verejnom obstarávaní vybraných zákaziek na dodanie tovarov, poskytnutie služieb a uskutočnenie stavebných prác uskutočnených v roku 2010 a predložiť výsledky kontrol (auditov) Úradu pre verejné obstarávanie na ďalšie konanie do                15. novembra 2010 a do 1. marca 2011 (rozpočtové organizácie a príspevkové organizácie). Dôvodom zmeny termínu na zabezpečenie vykonania kontrol (auditov) a predloženie výsledkov kontrol (auditov) Úradu pre verejné obstarávanie pre ministerstvá a ostatné ústredné orgány štátnej správy SR, pre rozpočtové organizácie a príspevkové organizácie je dôvod totožný ako pri bode A.1. a snaha zosúladiť termíny s uznesením vlády Slovenskej republiky č. 843 zo dňa 25. augusta 2004. Plnenie úlohy za ministerstvá a ostatné ústredné orgány štátnej správy SR a za rozpočtové organizácie a príspevkové organizácie navrhujeme v termíne do 28.februára 2011. Zároveň navrhujeme doplniť, že ministerstvá a ostatné ústredné orgány štátnej správy SR predložia výsledky kontrol (auditov) nielen Úradu pre verejné obstarávanie, ale aj Ministerstvu spravodlivosti SR.
Na základe rozhodnutia vlády SR z 22. septembra 2010 sa mení znenie úlohy B.1 pre predsedu Úradu pre verejné obstarávanie, tiež termín plnenia úlohy z 31. januára 2011 a 30. apríla 2011 (rozpočtové organizácie a príspevkové organizácie) na nový termín 30. apríla 2011. Dopĺňa sa nová úloha pre ministerku spravodlivosti: na základe analýzy podľa bodu B.1 uznesenia vlády SR č. 515/2010 navrhnúť novelizáciu legislatívneho nastavenia systému verejného obstarávania v Slovenskej republike v termíne do 30. 6. 2011.
Materiál prešiel pripomienkovým konaním, bol upravený podľa pripomienok a na rokovanie vlády sa predkladá bez rozporov.
